তিন তালাক কি আদৌ সাংবিধানিক? মঙ্গলবার চূড়ান্ত রায় জানাবে সুপ্রিম কোর্ট। 
প্রধান বিচারপতি জে এস খেহরের নেতৃত্বে পাঁচ বিচারপতির বেঞ্চ জানিয়ে দেবে ভারতে মুসলিম মহিলাদের দীর্ঘ দিনের দাবি সাংবিধানিক মর্যাদা পাবে কি না।
আগেই এই বেঞ্চ জানায়, ‘কোনও কোনও চিন্তাবিদদের মতে তিন তালাক আইনত সিদ্ধ। কিন্তু মুসলমানদের মধ্যে বিয়ে ভাঙার জন্য এই প্রথা জঘন্যতম একটি উপায় এবং এই প্রথা কখনই কাম্য নয়।’
তালাক কি এ বার নিষিদ্ধ হতে চলেছে দেশে? এমন প্রশ্ন অনেক আগেই উস্কে দিয়েছে নরেন্দ্র মোদী সরকার। উত্তরপ্রদেশ নির্বাচনের মধ্যেই তিন তালাক প্রথার বিরুদ্ধে সরব হয়েছেন প্রধানমন্ত্রী নরেন্দ্র মোদী। পাঁচ রাজ্যের ফল ঘোষণার পরে কেন্দ্র বড় পদক্ষেপ করবে বলেও জানিয়েছিলেন কেন্দ্রীয় আইনমন্ত্রী রবিশঙ্কর প্রসাদ। 
এর পরে সুপ্রিম কোর্টও কড়া মনোভাব প্রকাশ করে। অনেক আগেই সুপ্রিম কোর্ট ইসলাম ধর্মের তিন তালাক প্রথার বিরোধিতা করেছে। আদালত বলেছে, এই প্রথা কোনও ধর্মের একটি গুরুত্বপূর্ণ অংশ হতে পারে না। এর পরে নানা উদ্যোগ নেয় কেন্দ্র। কিন্তু মুসলিম পার্সোনাল ল বোর্ড শুরু থেকেই এর বিরোধিতা করে আসছে।
সুপ্রিম কোর্ট অবশ্য তাতে কান না দিয়ে বুঝিয়ে দেয়, আর অপেক্ষা না করে যত শীঘ্র সম্ভব তালাক প্রথা নিয়ে যাবতীয় বিতর্কের সমাধান হোক। সেই কারণে গ্রীষ্মাবকাশের মধ্যেও এই মামলার শুনানি চলে সর্বোচ্চ আদালতে। 
১১ মে শুরু হয় শুনানি। শুধু তালাক নয়, একই সঙ্গে বহুবিবাহ এবং নিকা হালাল নিয়েও শুনানি হয়। এবার রায় ঘোষণার অপেক্ষা।